b'\n_START_ARTICLE_\nMargaret Davis\n_START_SECTION_\n\xc5\xbdivljenje\n_START_PARAGRAPH_\n\xc5\xbdivi v Ljubljani. Po diplomi iz angle\xc5\xa1kega jezika in literature ter magisteriju v Liverpoolu je za\xc4\x8dela poklicno pot najprej v britanskem Walesu. Kot sedemnajstletno dekle s poglobljenim odnosom do evangeli\xc4\x8danske vere je sprva \xc5\xbeelela opravljati misijonarski poklic v de\xc5\xbeelah vzhodne Evrope. Od 1971 dalje je preko Britanskega sveta opravljala delo lektorice za angle\xc5\xa1ki jezik na oddelku za germanistiko na Filozofski fakulteti Ljubljani. Pred tem je bila dve leti lektorica v Bukare\xc5\xa1ti. \xc4\x8ceprav je sprva nameravala kro\xc5\xbeiti po vzhodnoevropskih de\xc5\xbeelah, se je ustalila v Sloveniji, tako zaradi gora, kamor rada zahaja, kot zaradi ljudi. Zaradi tega jo nekateri primerjajo s Fanny Copeland, Angle\xc5\xbeinjo s podobno \xc5\xbeivljenjsko potjo._NEWLINE_Ko ji je po \xc5\xa1estih letih potekla pogodba z Britanskim svetom, je z jugoslovansko \xc5\xa1tipendijo za\xc4\x8dela \xc5\xa1tudirati jezikoslovje in sloven\xc5\xa1\xc4\x8dino, nato je napisala \xc5\xa1e doktorsko disertacijo, v kateri primerja besedni red v angle\xc5\xa1\xc4\x8dini in sloven\xc5\xa1\xc4\x8dini. Obenem je slu\xc5\xbebovala na drugih ljubljanskih fakultetah, kjer je pou\xc4\x8devala tehni\xc4\x8dno angle\xc5\xa1\xc4\x8dino. V sodelovanju s kolegom Stankom Klinarjem je nastalo ve\xc4\x8d strokovnih publikacij ter prevodov, predvsem besedil s planinsko tematiko.'